Nordea Bank เจ้าแห่งการควบรวมกิจการธนาคาร ในสแกนดิเนเวีย
เรื่องราวของ Nordea Bank เป็นมาอย่างไร ? ลงทุนแมนจะเล่าให้ฟัง
6 พ.ค. 2565

Nordea Bank เจ้าแห่งการควบรวมกิจการธนาคาร ในสแกนดิเนเวีย /โดย ลงทุนแมน
ปีที่แล้ว เราน่าจะได้เห็นธนาคารทหารไทย และธนาคารธนชาตควบรวมกิจการกัน 
เพื่อเพิ่มประสิทธิภาพในการทำงานที่สูงขึ้น รวมถึงโอกาสทางธุรกิจที่มากขึ้น
ซึ่งการควบรวมกิจการของธุรกิจธนาคารนั้น ถือว่าเป็นเรื่องที่เกิดขึ้นมาในทุกยุคทุกสมัย 
เช่นเดียวกันกับในแถบสแกนดิเนเวีย ธนาคารแห่งหนึ่งที่ชื่อว่า “Nordea Bank” 
เกิดมาจากการควบรวมกันของ 4 ธนาคารใหญ่ ของในแต่ละประเทศกลุ่มนอร์ดิก
ปัจจุบัน Nordea Bank ได้กลายมาเป็นหนึ่งในธนาคารที่ใหญ่ที่สุดในสแกนดิเนเวีย
แล้วเรื่องราวของ Nordea Bank เป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จริง ๆ แล้ว ธนาคารแห่งนี้ เกิดจากการควบรวมกันของธนาคารขนาดใหญ่ 4 ธนาคาร 
ในกลุ่มประเทศสแกนดิเนเวีย ในช่วงปี 1997 ถึงปี 2001 ระหว่าง
- Merita Bank ธนาคารจากประเทศฟินแลนด์ 
- Nordbanken ธนาคารจากประเทศสวีเดน 
- Unidanmark ธนาคารจากประเทศเดนมาร์ก
- Christiania Bank ธนาคารจากประเทศนอร์เวย์
แต่ก็ต้องบอกว่ากว่าที่จะเกิดการควบรวมครั้งใหญ่นั้น ธนาคารทั้ง 4 แห่ง ก็ได้มีการควบรวมกับธนาคารอื่น ๆ อีกกว่า 300 ธนาคารทั่วสแกนดิเนเวีย ตลอดระยะเวลา 200 ปีที่ผ่านมา
โดยในปี 1997 นั้น Merita Bank ได้เข้าควบรวมกิจการกับธนาคาร Nordbanken จากประเทศสวีเดน และเป็นหนึ่งในธนาคารแห่งแรก ๆ ของภูมิภาค ที่เริ่มบุกเบิกการให้บริการ การทำธุรกรรมบนอินเทอร์เน็ต และสมาร์ตโฟน
ในระยะเวลาเพียงแค่ 2 ปี MeritaNordbanken มีผู้ใช้งานบนอินเทอร์เน็ตมากกว่า 1 ล้านบัญชี และมีธุรกรรมมากกว่า 3.7 ล้านครั้งต่อเดือน รวมถึงมีการเริ่มให้บริการสินเชื่อที่พักอาศัยออนไลน์อีกด้วย
พอมาถึงปี 2000 MeritaNordbanken ก็ได้เข้าควบรวมกิจการอีกรอบกับธนาคาร Unidanmark ซึ่งเป็นธนาคารที่ใหญ่เป็นอันดับ 2 ของประเทศเดนมาร์ก และ Christiania Bank จากประเทศนอร์เวย์ 
พร้อมกับตั้งชื่อกลุ่มบริษัทขึ้นมาใหม่ว่า “Nordea” มีที่มาจากคำว่า
- Nordic ที่เป็นชื่อภูมิภาคของทั้ง 4 ประเทศ 
- Ideas ที่หมายถึงความคิดหลาย ๆ ความคิดรวมกัน
ภายหลังการควบรวม Nordea Bank ก็ได้กลายเป็นหนึ่งในธนาคารที่ใหญ่ที่สุดในแถบสแกนดิเนเวีย จนมาถึงปัจจุบัน
อ่านมาถึงตรงนี้ หลายคนคงคิดว่าการขยายธุรกิจของธนาคาร ผ่านการซื้อกิจการหรือการควบรวมนั้น ถึงจุดอิ่มตัวแล้ว แต่หลังจากที่ควบรวมกิจการธนาคารขนาดใหญ่ในภูมิภาคสำเร็จ
Nordea ก็ยังได้เดินหน้าซื้อธนาคาร LG Petro Bank ในประเทศโปแลนด์ต่อทันที
ซึ่งเป็นการซื้อต่อจากบริษัทอิเล็กทรอนิกส์ชื่อดังอย่าง LG จากประเทศเกาหลีใต้ ที่เข้าไปทำธุรกิจด้านการธนาคารในยุโรป
หลังจากนั้น 2 ปี Nordea ก็ได้เข้าซื้อธนาคาร Kredyt Bank S.A. ในประเทศลิทัวเนีย 
เพื่อขยายการให้บริการในกลุ่มประเทศบอลติก ที่อยู่ทางตอนเหนือของประเทศโปแลนด์
รวมถึงมีการจัดตั้งธนาคาร OJSC Nordea Bank เพื่อให้บริการในรัสเซีย อีกด้วย
แต่ในท้ายที่สุดแล้ว ในช่วงปี 2013 ถึงปี 2019 Nordea Bank กลับต้องค่อย ๆ ทยอยขายกิจการในกลุ่มประเทศบอลติก และรัสเซียออกไป
ตามแผนยุทธศาสตร์การลดความเสี่ยงของธนาคาร รวมถึงยังถูกกล่าวหาว่ามีความเกี่ยวข้องกับอาชญากรรมทางการเงินในกลุ่มประเทศดังกล่าว
ทางธนาคารจึงกลับมาโฟกัสที่จุดแข็งของตัวเอง ในเรื่องเทคโนโลยีต่อไป และเน้นไปที่การขยายธุรกิจในภูมิภาค โดยปัจจุบันสัดส่วนรายได้ของ Nordea Bank มาจาก
- กลุ่มลูกค้ารายย่อย (บุคคลทั่วไป) 38%
- กลุ่มลูกค้าธุรกิจ 27%
- กลุ่มลูกค้าบริษัทขนาดใหญ่และสถาบันการเงิน 21%
- ธุรกิจการให้บริการบริหารสินทรัพย์และความมั่งคั่ง 13%
- อื่น ๆ 1%
ซึ่งนโยบายหลักของทางธนาคารก็คือการกระจายความเสี่ยง และการลดความผันผวนของธุรกิจในระยะยาว
หากเรามาดูรายได้และกำไรของ Nordea Bank ในช่วงที่ผ่านมา
ปี 2019 รายได้ 320,000 ล้านบาท กำไร 56,000 ล้านบาท
ปี 2020 รายได้ 330,000 ล้านบาท กำไร 83,000 ล้านบาท
ปี 2021 รายได้ 380,000 ล้านบาท กำไร 140,000 ล้านบาท
จะเห็นได้ว่ารายได้เติบโตเฉลี่ย 9%
ส่วนกำไรนั้นเติบโตขึ้นมาถึง 58%
โดย Nordea Bank มียอดสินเชื่อจากกลุ่มลูกค้าธุรกิจและกลุ่มลูกค้ารายย่อย เติบโตขึ้นในช่วงที่ผ่านมา 
รวมถึงรายได้จากค่าธรรมเนียมนั้น เติบโตขึ้นจากทุกกลุ่ม เนื่องจากมีการทำธุรกรรมเพิ่มขึ้นเป็นจำนวนมาก
แต่กลุ่มธุรกิจที่เติบโตมากที่สุดเลยก็คือ ธุรกิจ “ให้บริการบริหารสินทรัพย์และความมั่งคั่ง” 
ที่กำไรเติบโตขึ้นมาถึง 27% เมื่อเทียบกับปีก่อนหน้า จากจำนวนทรัพย์สินภายใต้การบริหารที่สูงขึ้น
สำหรับในอนาคตนั้น ทางธนาคารมีแผนการที่จะเข้าควบรวมกิจการกับธนาคาร Gjensidige Bank ASA จากประเทศนอร์เวย์ให้สำเร็จภายในปีนี้
รวมถึงจะมีการลงทุนอย่างหนักในฝั่งเทคโนโลยี เพื่อให้ธนาคารเป็นผู้นำในด้านการบริการธุรกรรมทางการเงินบนอินเทอร์เน็ตต่อไป
จะเห็นได้ว่าอุตสาหกรรมธนาคารในปัจจุบัน กำลังอยู่ในระหว่างยุคเปลี่ยนผ่าน
โจทย์สำคัญของเจ้าของธุรกิจธนาคารก็คือ จะขยายฐานลูกค้าด้วยวิธีไหน
Nordea Bank เป็นหนึ่งในตัวอย่างธุรกิจธนาคาร ที่เลือกจะควบรวมกิจการกัน เพื่อรักษาการเติบโตต่อไป
สำหรับในประเทศไทยเองนั้น ก็น่าจะมีทั้งธนาคารที่เลือกจะปรับโครงสร้างบริษัท 
เพื่อรุกเข้าสู่ธุรกิจยุคใหม่ เช่น ธนาคารไทยพาณิชย์ และธนาคารกสิกรไทย 
รวมถึงที่ควบรวมกิจการกัน เช่น ธนาคารทหารไทย ที่ได้ควบรวมกับธนาคารธนชาต
ซึ่งก็น่าติดตามไม่น้อยว่าอีกหน่อย ธุรกิจธนาคารบนโลกนี้ รวมถึงในบ้านเราจะเปลี่ยนแปลงไปอีก มากน้อย ขนาดไหน
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
- 
- 
-